text: Død efter cykelstyrt
  06 oktober 2012 kl. 09.17
  En midaldrende mand er død efter et cykelstyrt fredag aften klokken 21.56 i Horsens, oplyser Sydøstjyllands Politi
  - Han falder pludselig hen over styret og rammer med hovedet ned i asfalten, siger vagtchef Martin Rasmussen til Ritzau.
  Ulykken skete på Emil Møllers Gade, hvor en ung kvinde ser manden falde sammen. Hun tilkalder derefter en ambulance.
  En obduktion skal nu finde frem til, om manden døde af styrtet, eller om et hjertestop inden var årsag til ulykken.
  - Det er uvist, hvornår han får hjertestop, men da han ankommer på sygehuset, bliver han erklæret død, fortæller vagtchefen.
  Mandens identitet er endnu ikke slået fast, men politiet har en formodning. Det har dog ikke været muligt at komme i kontakt med pårørende.
  